b"\n_START_ARTICLE_\nHeniochus chrysostomus\n_START_SECTION_\nMorfologia\n_START_PARAGRAPH_\nLes esp\xc3\xa8cies del g\xc3\xa8nere Heniochus tenen part de l'aleta dorsal en forma de llarg filament que pot arribar a ser m\xc3\xa9s llarg que el mateix animal. En aquesta esp\xc3\xa8cie el filament no \xc3\xa9s tan llarg i les bandes que li creuen el cos s\xc3\xb3n tres, en aquest cas marrons, encara que la que li creua el cap \xc3\xa9s quasi negra, sobre fons blanc i tonalitats grogues en la resta de l'aleta dorsal i caudal; les aletes pelvianes s\xc3\xb3n negres. La boca \xc3\xa9s tamb\xc3\xa9 groga, la qual cosa el distingeix de la resta del g\xc3\xa8nere. _NEWLINE_T\xc3\xa9 el cos aplanat i comprimit lateralment._NEWLINE_Arriba als 18 cm de llarg.\n_START_SECTION_\nH\xc3\xa0bitat\n_START_PARAGRAPH_\nEs distribueix en l'oce\xc3\xa0 Indo-Pac\xc3\xadfic, des de les Illes Christmas, a l'oest, fins a Pitcairn a l'est, i des de Corea del Sud, fins a Nova Gal\xc2\xb7les del Sud. _NEWLINE_Associat a esculls, viu solitari o en parella i, especialment els j\xc3\xb3vens, en aig\xc3\xbces succintes poblades de coralls i algues. Sol habitar entre 1 i 45 m de profunditat.\n_START_SECTION_\nAlimentaci\xc3\xb3\n_START_PARAGRAPH_\nEn la natura es nodreix principalment d'invertebrats bent\xc3\xb2nics, coralls i algues.\n_START_SECTION_\nReproducci\xc3\xb3\n_START_PARAGRAPH_\n\xc3\x89s ov\xc3\xadpar i en cada fresa amolla entre 3.000 i 4.000 ous al corrent, que els trasllada a la part superior de la columna d'aigua. S\xc3\xb3n pel\xc3\xa0gics.\n_START_SECTION_\nManteniment\n_START_PARAGRAPH_\nS\xc3\xb3n molt sensibles a l'amon\xc3\xadac i al nitrit, per\xc3\xb2 tamb\xc3\xa9 ho s\xc3\xb3n a petites concentracions de nitrat. Valors superiors als 20 mg/litre de nitrats al seu aquari poden degenerar en casos d'exoft\xc3\xa0lmia, normalment en un dels ulls. _NEWLINE_La majoria dels esp\xc3\xa8cimens en el comer\xc3\xa7 d'aquariof\xc3\xadlia solen estar habituats a alimentar-se amb mysis i art\xc3\xa8mia congelats. Aquesta esp\xc3\xa8cie, per\xc3\xb2, no \xc3\xa9s recomanada per a aquari d'escull, perqu\xc3\xa8 en la natura s'alimenta de coralls."